EFF eis nou aanbieder se kop oor flater op lugDie aanbieder Stephen Grootes. (Skermgreep: Newzroom Afrika) Nadat die stof nou effe gaan lê het oor die maskerdebakel by eNCA, is die uitsaaier Newzroom Afrika en aanbieder Stephen Grootes nou in die EFF se visier. Die rooi barette eis Grootes se kop nadat dié Dinsdag per ongeluk op lug verwys het na die moordsaak teen EFF-leier Julius Malema en Mbuyiseni Ndlozi, woordvoerder, pleks van die aanrandingsaak waarby hulle betrek word. Maroela Media het vroeër berig Malema en Ndlozi het glo ŉ senior polisieman in uniform, lt.kol. Johan Venter, in April 2018 by Winnie Madikizela-Mandela se begrafnis aangerand. Die voorval is op kringtelevisiekameras vasgevang en die twee word op ŉ klag van aanranding vervolg. Die EFF het woedend uitgevaar ná Grootes se fout en gevra dat hy die trekpas kry oor die “blatant onwaar en lasterlike opmerking”. “In ŉ patetiese tentoonstelling van sy vooroordeel en afkeur van die EFF en sy leierskap, het die idiotiese Grootes beweer dat die opperbevelvoerder en kommissaris Ndlozi in die hof is vir die moord op polisiekolonel Johannes Venter,” lui die EFF se verklaring. “Dit is die mees idiotiese en gevaarlike kommentaar. Idioties omdat die kwansuis oorlede Johannes Venter self by die hofverrigtinge getuig het en gevaarlik omdat dit by miljoene kykers die indruk skep dat die leierskap van die EFF verhoor word vir moord.” Die EFF het verder gal gebraak, na Grootes as “talentloos” verwys en beweer hy het al verskeie kere gewys sy “diepgewortelde en rassistiese afkeur” van die party vertroebel sy oordeel. Grootes het kort nadat hy die fout gemaak het kykers én Malema en Ndlozi om verskoning gevra. “Ek het per ongeluk moord gesê en ek moet om verskoning vra. Ek is jammer. Ek weet nie waar die woord vandaan gekom het nie,” het hy gesê. Volgens Grootes het hy ŉ fout begaan waarvoor hy “opreg jammer” is. Die EFF wou oënskynlik niks hoor nie en het ŉ beroep op Newzroom Afrika gedoen om Grootes van die lug te haal vir sy “gevoellose en dwase” opmerking. Die EFF sê indien Newzroom Afrika ŉ “dwaas in sy midde behou wat oorweldig is deur sy eie rassisme” gaan hy die uitsaaier op dieselfde manier behandel as die nuuskanaal eNCA.